Α.Ο. Ορφέας Ξάνθης

Ο **Αθλητικός Όμιλος Ορφέας Ξάνθης** είναι ελληνικό ποδοσφαιρικό σωματείο το οποίο εδρεύει στην Ξάνθη και ιδρύθηκε το 1903. Στο παρελθόν διέθετε ακόμη τμήματα στίβου και πετοσφαίρισης. Τα χρώματα του είναι το κίτρινο και το μαύρο. Οι εντός έδρας αγώνες της ομάδας διεξάγονταν στο Γήπεδο του Α.Ο. Ξάνθη. 

## Ιστορία
### Μ.Γ.Σ. Ορφεύς Ξάνθης (1903–1967)
Ο **Μουσικός Γυμναστικός Σύλλογος Ορφεύς Ξάνθης** ιδρύθηκε το 1903 στην ομώνυμη πόλη η οποία τότε βρισκόταν στην επικράτεια της Οθωμανικής Αυτοκρατορίας. Ήταν γνωστή ως η ομάδα των αστών. Έπειτα διαλύθηκε και λειτούργησε ξανά το 1908.

Την δεκαετία 1925–1935 είχε δυναμικό τμήμα στίβου, το οποίο αναπτύχθηκε με πρωτοβουλία του Σοφοκλή Μάγνη, παλιού γυμναστή του Πανιωνίου Γ.Σ. της Σμύρνης, ο οποίος εγκαταστάθηκε εκεί μετά τη μικρασιατική καταστροφή. Ο Ορφέας μετείχε με αθλητές του στους Πανιώνιους Αγώνες το 1925 και 1927 καθώς και στο Πανελλήνιο πρωτάθλημα στίβου ανδρών 1926 στην Αθήνα.

Την περίοδο 1952–53 η ομάδα έφτασε ως την φάση των «16» του Κυπέλλου Ελλάδας, αποκλείστηκε όμως από τον Μακεδονικό (ήττα με 3–0). Την περίοδο 1955–56, ως πρωταθλήτρια της ΕΠΣ Θράκης μετείχε στον Βόρειο όμιλο της Β΄ προκριματικής φάσης με σκοπό την είσοδο στην τελική φάση του Πανελληνίου Πρωταθλήματος 1955–56 (με αντιπάλους τους ΠΑΟΚ, Άρη και Δόξα Δράμας), δεν κατάφερε ωστόσο να πάρει την πρόκριση. Στις 7 Ιουνίου του 1967 συγχωνεύτηκε - με απόφαση της Χούντας - με την Ασπίδα Ξάνθης, με αποτέλεσμα να δημιουργηθεί ο Α.Ο. Ξάνθη.

### Α.Ο. Ορφέας Ξάνθης (1983–Σήμερα)
Ο σύλλογος επανασυστάθηκε, ενώ από το 1983 ονομαζόταν «**Αθλητικός Όμιλος Ορφέας Ξάνθης**». Εκείνο το διάστημα διέθετε και τμήμα πετοσφαίρισης. Το 1999 μετονομάστηκε σε «**Αθλητικός Όμιλος Ορφέας Puma Ξάνθης**». Από το 2006 ο Ορφέας Ξάνθης αγωνιζόταν στον Α΄ Όμιλο της Δ΄ Εθνικής, ενώ το 2009 κατέκτησε το 30ο Κύπελλο Ε.Π.Σ. Ξάνθης για 8η φορά στην ιστορία του. Επίσης, την περίοδο 2011–12 κατέκτησε το 32ο Κύπελλο Ε.Π.Σ. Ξάνθης. Την περίοδο 2015–16 κατέκτησε το πρωτάθλημα της Α΄ Κατηγορίας Ε.Π.Σ. Ξάνθης. Συμμετείχε στους αγώνες μπαράζ για την άνοδο στην Γ΄ Εθνική με αντιπάλους την Α.Ε. Διδυμοτείχου, τον Ηρακλή Καβάλας και τη Δόξα Προσκυνητών, όπου κέρδισε την άνοδο στην Γ΄ Εθνική, για πρώτη φορά στην ιστορία του, μετά την επανασύστασή του. 

Την περίοδο 2020–21 κατέκτησε το πρωτάθλημα του 1ου ομίλου της Γ΄ Εθνικής και συμμετείχε στα μπαράζ ανόδου. Εκεί κέρδισε την 2η θέση και την άνοδο στις επαγγελματικές κατηγορίες. Όμως, λόγω αδυναμίας, ο Ορφέας δεν δήλωσε συμμετοχή και παρέμεινε στην Γ΄ Εθνική, στην οποία πήρε μέρος μέχρι και την περίοδο 2022–23, όταν και υποβιβάστηκε.

Η ομάδα αποσύρθηκε από το πρωτάθλημα της Α΄ Κατηγορίας Ε.Π.Σ. Ξάνθης τον Οκτώβριο του 2024, καθώς δεν κατέβηκε σε 3 αγώνες, με αποτέλεσμα να μηδενιστεί επ΄ αόριστον. Από την σεζόν 2025–26 αγωνίζεται στην Β΄ Κατηγορίας Ε.Π.Σ. Ξάνθης.

### Αγωνιστική πορεία
Οι συμμετοχές του Ορφέα Ξάνθης στη Β΄ Εθνική Κατηγορία:
* 1959–60: 7η θέση στον Βόρειο Όμιλο
* 1960–61: 5η θέση στον Βόρειο Όμιλο
* 1961–62: 2η θέση στον Β΄ Όμιλο Βορρά
* 1962–63: 7η θέση στον Γ΄ Όμιλο
* 1963–64: 14η θέση στον Δ΄ Όμιλο (υποβιβάστηκε)

### Τίτλοι
*Πρωτάθλημα ΕΠΣ Ξάνθης (7): 1993, 1997, 2001, 2002, 2004, 2013, 2016
*Κύπελλο ΕΠΣ Ξάνθης (9): 1998, 1999, 2003, 2004, 2007, 2009, 2010, 2011, 2012, 2019, 2020, 2023

## Τμήμα Στίβου
Ο Ορφεύς Ξάνθης διέθετε τμήμα στίβου κατά τη διάρκεια του μεσοπολέμου, το οποίο είναι ανενεργό.

## Τμήμα Πετοσφαίρισης
Ο Ορφεύς Ξάνθης υπήρξε ιδρυτικό μέλος της Ένωσης Σωματείων Πετοσφαίρισης Θράκης το 1983. Το τμήμα πετοσφαίρισης του Ορφέα Ξάνθης είναι ανενεργό.

## Παραπομπές


*
Κατηγορία:Αθλητικοί σύλλογοι Ξάνθης
Κατηγορία:Ιδρύσεις αθλητικών συλλόγων το 1903
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1903
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.Σ.ΠΕ.ΘΡ.ΑΝ.ΜΑΚ.